钦定古今图书集成/明伦汇编/氏族典/第084卷 > 胡寅
## 钦定古今图书集成/明伦汇编/氏族典/第084卷 > 胡寅

按《宋史胡安国传》：“寅字明仲，安国弟子也。宣和进士。
靖康初，召除秘书省校书郎。杨时为祭酒，寅从之受
学，迁司门员外郎。金人陷京师，寅弃官归，寻擢起居
郎。金人南侵，诏议移跸之所，寅上书以为二圣既迁，
当纠合义师，北向迎请，而遽膺翊戴，亟居尊位，皆失
人心之大者。吕颐浩恶其切直，除直龙图阁，主管江”
州太平观。二年五月，诏内外官各言省费、裕国、彊兵、
息民之策，寅以十事应诏，寻命知永州。绍兴四年，复
召为起居郎，迁中书舍人，赐三品服。时议遣使入云
中，寅上疏言：“顷者误国之臣遣使求和，以苟岁月，九
年于兹，其效如何？今无故蹈庸臣之辙，忘复仇之义，
陈自辱之辞，臣窃为陛下不取。”高宗嘉纳。既而右仆
射张浚自江上还，奏遣使为兵家机权，竟反前旨。寅
遂乞便郡就养。以待制知严州，又改知永州，寻除礼
部侍郎。时秦桧当国，除徽猷阁直学士，提举江州太
平观。俄乞致仕，遂归衡州。桧犹愤之，坐与《李光书》讥
讪朝政，落职，责授果州团练副使。桧死，复其官。绍兴
二十一年卒。